C 166/8
LV
Eiropas Savienības Oficiālais Vēstnesis
20.4.2022.
Paziņojums importētājiem Tekstilizstrādājumu imports Kopienā no Bangladešas (2022/C 166/06) Ar paziņojumu importētājiem, kas publicēts 2008. gada 15. februāra Oficiālajā Vēstnesī C 41, 8. lpp., Komisija ieteica Eiropas Savienības tirgus dalībniekiem, kuri deklarē izcelsmi/ sniedz dokumentārus izcelsmes pierādījumus, lai no Bangladešas importētiem HS 61. un 62. nodaļas tekstilizstrādājumiem varētu tikt piemērots preferenciāls režīms, veikt visus nepieciešamos piesardzības pasākumus, jo pastāvēja pamatotas šaubas par minēto ražojumu izcelsmi, par kuriem tika pieprasīta preferenciāla izcelsme saskaņā ar ES vispārējo preferenču sistēmu (VPS).
Šo ražojumu laišana brīvā apgrozībā tādējādi varētu radīt muitas parādu un būt par iemeslu krāpšanai, kas ir pret Eiropas Savienības finanšu interesēm.
Pamatojoties uz pieejamo informāciju, iepriekš minētās pamatotās šaubas vairs nav pamatotas ar pierādījumiem, kas liecinātu, ka pamatā esošie riski joprojām pastāv.
Turklāt kopš 2021. gada 1. janvāra visi eksportētāji no VPS saņēmējvalstīm, kas eksportē saskaņā ar VPS, piemēro REX pašsertifikācijas sistēmu (1) un tāpēc izdod paziņojumus par izcelsmi kā vienīgos dokumentāros pierādījumus, lai pieprasītu preferenciālu izcelsmi.
A veidlapas izcelsmes sertifikātus vairs nedrīkst izdot VPS saņēmējvalstu valdības iestādes.
Tāpēc paziņojums importētājiem, kas publicēts 2008. gada 15. februāra Oficiālajā Vēstnesī C 41, ir kļuvis nevajadzīgs attiecībā uz minētā produkta sūtījumiem, kas deklarēti laišanai brīvā apgrozībā šā paziņojuma publicēšanas dienā vai pēc tās, un ar šo tiek atsaukts.
(1) 80. un 81. pants Komisijas Īstenošanas regulā (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558.–893. lpp.).